b'\n_START_ARTICLE_\nSumel\n_START_PARAGRAPH_\nSumel, Semel, Simele eller Sumail (kurdisk \xd8\xb3\xdb\x8e\xd9\x85\xdb\x8e\xd9\x84 / S\xc3\xaam\xc3\xaal, syrisk \xdc\xa3\xdc\xa1\xdc\xa0\xdc\x90, arabisk \xd8\xb3\xd9\x85\xd9\x8a\xd9\x84) er en by i guvernementet Dahuk langt nord i Irak. Byen ligger cirka 16 kilometer vest for Dahuk, og har dr\xc3\xb8yt 52\xc2\xa0000 innbyggere.\n_START_SECTION_\nHistorie\n_START_PARAGRAPH_\nByen ble kristnet p\xc3\xa5 100-tallet e.Kr. Den ble senere kjent for sine gammelsyriske manuskripter. Den assyriske befolkningen tilh\xc3\xb8rte dels den syrisk-ortodokse kirke, dels den assyriske kirke av \xc3\x98sten. Assyrerne ble fordrevet av yazidiene som slo seg til der i \xc3\xa5r 1800. Og de ble i sin tur regelrett massakrert av Mir Muhammad av Rowanduz. Senere begynte arabiske stammefolk \xc3\xa5 bosette seg i omr\xc3\xa5det._NEWLINE_Simele var tidlig p\xc3\xa5 1900-tallet en ganske liten kurdisk landsby. Endel assyrere slo seg ned i Simele etter f\xc3\xb8rste verdenskrig, som var kommet s\xc3\xb8rover fra Hakkariregionen i Tyrkia p\xc3\xa5 grunn av folkemordet p\xc3\xa5 assyrerne som fant sted parallelt med folkemordet p\xc3\xa5 armenerne._NEWLINE_i 1933 ble assyrerne i Simele og omliggende omr\xc3\xa5der ofre for en massaker den 7. august, denne gangen ansporet av den unge irakiske staten (ikke av tyrkerne, som det tidligere folkemordet). Anslagsvis tusen assyrere ble drept, de fleste i selve landsbyen Simele. Tusener flere ble tvunget p\xc3\xa5 flukt, mange til Syria der de slo seg ned i 33 landsbyer ved Khaburelvens sletteland._NEWLINE_Befolkningen har lenge v\xc3\xa6rt tiltagende igjen, p\xc3\xa5 grunn av tilflytting fra landsbyer som er blitt rasert under regjeringen Saddam Husseins arabiseringskampanje p\xc3\xa5 1970-talletr. De fleste er muslimske kurdere. Om lag 170 assyriske familier bor (ca 2010) i byen Simele. De er for det meste enten medlemmer av den kaldeiske katolske kirke eller av den assyriske kirke av \xc3\x98sten. Det bor ogs\xc3\xa5 et mindre antall armenere i byen.'